31998D0470
L 208/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 юли 1998 година
за прилагане на Директива 89/662/ЕИО на Съвета по отношение на основната информация за ветеринарни проверки
(нотифицирано под номер С(1998) 1741)
(текст от значение за ЕИП)
(98/470/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), последно изменена с Директива 92/118/ЕИО (2), и по-специално член 16, параграф 3 от нея,
като има предвид, че за да може основната информация за ветеринарните проверки, направени от държавите-членки съгласно Директива 89/662/ЕИО, да бъде проучвана в Постоянния ветеринарен комитет, Комисията трябва да разполага с точна и достоверна информация;
като има предвид, че за да се установи рационален подход за резултатите от проверките, информацията трябва да бъде представена за всеки сектор, обхванат от ветеринарното законодателство;
като има предвид, че поради практически причини тази информация трябва да бъде предадена на Комисията в електронна форма;
като има предвид, че за да могат резултатите да се изразят съгласувано, необходимата информация трябва да бъде предадена в консолидирана форма за всеки сектор за дадената държава-членка като цяло от компетентния национален орган;
като има предвид, че за да се гарантира, че цялата система е надеждна, трябва да се вземе предвид само информацията, събрана при официалните проверки, направени от компетентните органи на държавите-членки;
като има предвид, че първото подаване на информация трябва да се направи в първия момент, когато има информация за прясно месо; като има предвид, че настоящото решение трябва да бъде допълнено впоследствие, за да включи всички сектори, обхванати от ветеринарното законодателство;
като взе предвид, че мерките, предвидени за това в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Държавите-членки изпращат на Комисията информацията, предвидена в член 16, параграф 1 от Директива 89/662/ЕИО за всеки сектор на дейност. Секторите на дейност, отговарящи на тези, предвидени във ветеринарното законодателство, са установени в приложение I.
Член 2
За всеки сектор на дейност се взима предвид информацията от официалните проверки и получените резултати на мястото на произход и на местоназначение, и се представя за всяка държава-членка за всяка календарна година.
Член 3
1. Информацията се представя в съответствие с подходящия образец за всеки сектор.
2. Образецът за сектора на прясното месо е установен в приложение II.
Член 4
Информацията се предава на Комисията в електронна форма.
Член 5
Информацията се предава веднъж годишно, не по-късно от 1 май на годината след годината, в която са били направени проверките. Първото предаване на информацията, свързана с проверките през 1999 г., е не по-късно от 1 май 2000 г.
Член 6
Адресати на настоящото решение са държавите-членки.
Съставено в Брюксел на 9 юли 1998 година.